b'\n_START_ARTICLE_\nHydrostaattinen paine\n_START_PARAGRAPH_\nHydrostaattinen paine on vedess\xc3\xa4 ja muissa nesteiss\xc3\xa4 vallitseva nesteen oman painovoiman aiheuttama paine.\n_START_SECTION_\nPaineeseen vaikuttavat tekij\xc3\xa4t\n_START_PARAGRAPH_\nNesteen sis\xc3\xa4ll\xc3\xa4 vallitsevaan paineeseen vaikuttaa kaksi tekij\xc3\xa4\xc3\xa4: nesteeseen kohdistuva ulkoinen paine sek\xc3\xa4 nesteen omasta painosta johtuva hydrostaattinen paine. Ulkoinen paine voi olla nesteen pinnalla vaikuttava ilmanpaine, lis\xc3\xa4ksi ulkoinen paine voidaan luoda sulkemalla neste sylinteriin, jossa m\xc3\xa4nt\xc3\xa4\xc3\xa4 painamalla kohdistetaan nesteeseen haluttu ulkoinen paine._NEWLINE_Hydrostaattiseen paineeseen vaikuttavat vain painovoima, nesteen tiheys ja tarkasteltavan pisteen syvyys, ei nesteen kokonaistilavuus tai kokonaismassa. Niinp\xc3\xa4 nesteess\xc3\xa4 kaikki samalla syvyydell\xc3\xa4 olevat kappaleet ovat yht\xc3\xa4 suuren paineen ymp\xc3\xa4r\xc3\xb6im\xc3\xa4n\xc3\xa4. Toisaalta taas, jos eri muotoisissa astioissa on samaa nestett\xc3\xa4 yht\xc3\xa4 korkealla, astioiden pohjassa vallitsee yht\xc3\xa4 suuri paine. Eli hydrostaattiseen paineeseen ei vaikuta astian muoto._NEWLINE_Nesteiden k\xc3\xa4ytt\xc3\xa4ytymisen ymm\xc3\xa4rt\xc3\xa4miseksi on ulkoisen paineen levi\xc3\xa4mist\xc3\xa4 koskeva laki t\xc3\xa4rke\xc3\xa4. Tarkastellaan tilannetta, miss\xc3\xa4 tutkittava neste t\xc3\xa4ytt\xc3\xa4\xc3\xa4 s\xc3\xa4ili\xc3\xb6n kokonaan, ts. vapaata ilmatilaa ei j\xc3\xa4\xc3\xa4. S\xc3\xa4ili\xc3\xb6\xc3\xb6n yhdistetty\xc3\xa4 m\xc3\xa4nt\xc3\xa4\xc3\xa4 painamalla voidaan nesteeseen kohdistaa halutun suuruinen ulkoinen paine._NEWLINE_Oletetaan, ett\xc3\xa4 nesteeseen on eri kohtiin sijoitettu painemittareita, jotka ilmoittavat ko. kohdassa vallitsevan paineen. Havaitaan, ett\xc3\xa4 kun m\xc3\xa4nt\xc3\xa4\xc3\xa4 painetaan, kaikki painemittarit osoittavat yht\xc3\xa4 suuren paineen muutoksen mittarin sijainnista riippumatta. T\xc3\xa4st\xc3\xa4 voidaan p\xc3\xa4\xc3\xa4tell\xc3\xa4, ett\xc3\xa4 ulkoisen paineen vaihtelu levi\xc3\xa4\xc3\xa4 yht\xc3\xa4 suurena kaikkialle nesteeseen. T\xc3\xa4m\xc3\xa4 tulos on Pascalin laki, ja sill\xc3\xa4 on merkitt\xc3\xa4vi\xc3\xa4 sovelluksia mm. hydrauliikassa. Pascalin laki on seurausta nesteiden eritt\xc3\xa4in pienest\xc3\xa4 kokoonpuristuvuudesta.\n_START_SECTION_\nHydrostaattinen paine k\xc3\xa4yt\xc3\xa4nn\xc3\xb6ss\xc3\xa4\n_START_PARAGRAPH_\nIlmi\xc3\xb6t\xc3\xa4 voidaan havainnollistaa seuraavilla yksinkertaisilla kokeilla: Asetetaan vesiastiaan kellumaan esim. pullonkorkki. T\xc3\xa4m\xc3\xa4n p\xc3\xa4\xc3\xa4lle lasketaan l\xc3\xa4pin\xc3\xa4kyv\xc3\xa4 juomalasi alassuin. Painettaessa lasia kohtisuoraan vedenpinnan alle havaitaan, ett\xc3\xa4 korkki vajoaa sit\xc3\xa4 mukaa kuin lasia painetaan syvemm\xc3\xa4lle. Lasi ei siis t\xc3\xa4yty vedell\xc3\xa4, vaan ilma pysyy lasin sis\xc3\xa4ll\xc3\xa4. Toisaalta kun lasi ensin upotetaan kokonaan vedenpinnan alle niin, ett\xc3\xa4 se t\xc3\xa4yttyy vedell\xc3\xa4, ja sitten nostetaan lasia kohtisuoraan yl\xc3\xb6sp\xc3\xa4in pohja edell\xc3\xa4, havaitaan, ett\xc3\xa4 lasissa oleva vesi nousee lasin mukana vesiastiassa olevan vedenpinnan yl\xc3\xa4puolelle._NEWLINE_Hydrostaattinen paine on otettava huomioon mm. patoja rakentaessa. Padon alaosissa vallitsee huomattavasti suurempi paine kuin yl\xc3\xa4osissa. Siksi pato rakennetaan alhaalta paksummaksi. Hydrostaattisen paineen er\xc3\xa4s t\xc3\xa4rke\xc3\xa4 hy\xc3\xb6dynt\xc3\xa4mistapa on vesitornien kautta tapahtuva vesijohtojen paineistaminen.'